HR
C 71/18
Službeni list Europske unije
27.2.2023.
Zahtjev za prethodnu odluku koji je 9. prosinca 2022.
uputio Korkein hallinto-oikeus (Finska) – EP/Maahanmuuttovirasto (Predmet C-752/22) (2023/C 71/21) Jezik postupka: finski Sud koji je uputio zahtjev Korkein hallinto-oikeus Stranke glavnog postupka Žalitelj: EP Druga stranka u postupku: Maahanmuuttovirasto Prethodna pitanja 1.
Primjenjuje li se Direktiva 2003/109/EZ (1) o statusu državljana trećih zemalja s dugotrajnim boravištem na protjerivanje s područja Europske unije osobe koja je ušla na državno područje države članice za vrijeme važenja zabrane ulaska koja joj je izrečena i čiji je boravak u toj državi članici stoga bio nezakonit na temelju nacionalnog prava, a koja u toj državi članici nije podnijela zahtjev za dozvolu boravka ako je toj osobi u drugoj državi članici izdana boravišna dozvola za državljane trećih zemalja s dugotrajnim boravištem?
U slučaju potvrdnog odgovora na prvo pitanje: 2.
Jesu li članak 12. stavci 1. i 3. i članak 22. stavak 3.
Direktive 2003/109/EZ o statusu državljana trećih zemalja s dugotrajnim boravištem bezuvjetni i dovoljno precizni s obzirom na svoj sadržaj kako bi se državljanin treće zemlje mogao na njih pozvati protiv države članice?
(1)
Direktiva Vijeća 2003/109/EZ od 25. studenoga 2003. o statusu državljana trećih zemalja s dugotrajnim boravištem (SL 2004., L 16, str. 44.)
(SL, posebno izdanje na hrvatskom jeziku, poglavlje 19., svezak 6., str. 41.)
Zahtjev za prethodnu odluku koji je 15. prosinca 2022.
uputio Sofiyski gradski sad (Bugarska) – kazneni postupak protiv FP, QV, IN, YL, VD, JF i OL (Predmet C-760/22) (2023/C 71/22) Jezik postupka: bugarski Sud koji je uputio zahtjev Sofiyski gradski sad Stranke glavnog postupka FP, QV, IN, YL, VD, JF i OL Prethodno pitanje Povređuje li se optuženikovo pravo sudjelovati na raspravi u skladu s člankom 8.
[stavkom] 1. u vezi s uvodnim izjavama 33. i 44.
Direktive 2016/343 (1) ako na ročištima koja se održavaju u kaznenom predmetu na vlastiti izričiti zahtjev sudjeluje preko internetske veze, pri čemu ga brani odvjetnik kojeg je on opunomoćio i koji je prisutan u sudnici, a veza je takva da mu omogućuje da prati tijek rasprave, predlaže dokaze, upoznaje se s dokazima, da ga se sasluša bez tehničkih prepreka te mu je osigurana učinkovita i povjerljiva komunikacija s odvjetnikom?
(1)
Direktiva (EU) 2016/343 Europskog parlamenta i Vijeća od 9. ožujka 2016. o jačanju određenih vidova pretpostavke nedužnosti i prava sudjelovati na raspravi u kaznenom postupku (SL 2016., L 65, str.
1)